Шуныһы ла бер аҙ күңелен баҫа: Ғәрәбстандың төрлө тарафтарынан илсе — бәғеҫәттәр килә, исламды ҡабул итәләр, зәҡәт-ғөшөр түләйҙәр. Шуға уға төп ҡалаһы Мәккәне алған шарттарҙа яңыса тәртип- низамдар, ҡанундар төҙөү менән дә ныҡлап шөғөлләнергә тура килә. Табыштың ундан бер өлөшө хәҙер мотлаҡ рәүештә ғөшөр итеп түләнергә тейеш. Ислам ҡаҙнаһына мал-мөлкәттән дә өлөш сығарыласаҡ.